b'\n_START_ARTICLE_\nCarl Gustav (ginklas)\n_START_PARAGRAPH_\nCarl Gustav\xc2\xa0\xe2\x80\x93 \xc5\xa1ved\xc5\xb3 koncerno Saab Bofors Dynamics AB pertaisomas, trumpo nuotolio ne\xc5\xa1iojamasis prie\xc5\xa1tankinis granatsvaidis.\n_START_SECTION_\nPaskirtis\n_START_PARAGRAPH_\nCarl Gustaf yra p\xc4\x97stinink\xc5\xb3 skyriaus ginklas. Ginklas skirtas prie\xc5\xa1o \xc5\xa1arvuotai technikai, gyvajai j\xc4\x97gai ir lengviems fortifikaciniams \xc4\xafrenginiams naikinti.\n_START_SECTION_\nIstorija\n_START_PARAGRAPH_\nDar Antrojo pasaulinio karo metu \xc5\xa1ved\xc5\xb3 in\xc5\xbeinieriai prad\xc4\x97jo konstruoti beatotrank\xc4\xaf prie\xc5\xa1tankin\xc4\xaf ginkl\xc4\x85. Tokiame ginkle visas \xc5\xa1\xc5\xabvio metu susidar\xc4\x99s parako duj\xc5\xb3 perteklius pasi\xc5\xa1alina prie\xc5\xa1inga nei \xc5\xa1\xc5\xabvio kryptimi pro galin\xc4\x99 ginklo vamzd\xc5\xbeio ang\xc4\x85. Pirmasis modelis buvo 20\xc2\xa0mm, ta\xc4\x8diau tokio ginklo efektyvumas kovojant prie\xc5\xa1 \xc5\xa1arvuot\xc4\x85 technik\xc4\x85 buvo nepakankamas, tod\xc4\x97l 1946\xc2\xa0m. sukurtas pirmasis 84\xc2\xa0mm ginklas, kuriuo 1948\xc2\xa0m. prad\xc4\x97ta apginkluoti \xc5\xa0vedijos kariuomen\xc4\x97._NEWLINE_Jo \xc5\xa1audmenys veikia prie\xc5\xa1o technikos \xc5\xa1arv\xc4\x85 kumuliacinio sprogimo b\xc5\xabdu. Ginklas pavadintas \xc5\xa0vedijos karaliaus, \xc5\xbeymaus karved\xc5\xbeio Karolio X Gustavo garbei._NEWLINE_Ginklas pranoko visus savo meto analogus \xc5\xa1\xc5\xabvio nuotoliu. Tai buvo pasiekta \xc4\xafdiegus grai\xc5\xbetvin\xc4\xaf vamzd\xc4\xaf. Ginklo privalumas\xc2\xa0\xe2\x80\x93 palyginti platus \xc4\xafvairios paskirties \xc5\xa1audmen\xc5\xb3 pasirinkimas._NEWLINE_1964\xc2\xa0m. ginklas buvo modifikuotas ir pavadintas Carl Gustaf M2.\n_START_SECTION_\nNaudojimas\n_START_PARAGRAPH_\nCarl Gustaf aptarnauti reikalingi du kariai, \xc5\xa1aulys ir u\xc5\xbetaisin\xc4\x97tojas. Ginklas u\xc5\xbetaisomas per vamzd\xc5\xbeio galin\xc4\x99 dal\xc4\xaf. Carl Gustaf turi atidarom\xc4\x85 vamzd\xc5\xbeio gal\xc4\x85 su reaktyvine t\xc5\xabta (per kuri\xc4\x85 \xc5\xa1\xc5\xabvio metu i\xc5\xa1eina parako dujos), j\xc4\xaf atidarius \xc4\xafstatomas \xc5\xa1audmuo. Vis\xc5\xb3 tip\xc5\xb3 \xc5\xa1audmenys, be kovin\xc4\x97s dalies, turi aliuminio t\xc5\xabt\xc4\x85 su plastikiniu dugnu, kuris \xc5\xa1\xc5\xabvio metu i\xc5\xa1mu\xc5\xa1amas, ir parako duj\xc5\xb3 perteklius gali i\xc5\xa1eiti lauk per reaktyvin\xc4\x99 t\xc5\xabt\xc4\x85. Ginklas turi dvi pistoletines rankenas. Viena (su paleid\xc5\xbeiamuoju mechanizmu) skirta ugnies kontrolei, kita\xc2\xa0\xe2\x80\x93 ginklo pusiausvyrai kontroliuoti taikantis, taip pat atram\xc4\x85 prie peties. Carl Gustaf standarti\xc5\xa1kai komplektuojamas su trumpu dvikoju stovu, ta\xc4\x8diau gali b\xc5\xabti ir trikojis. Taip pat ginklo komplekte yra optinis taikiklis.\n_START_SECTION_\nCharakteristikos\n_START_PARAGRAPH_\nKalibras: 84 mm_NEWLINE_Ginklo svoris: (M-2)14,2\xc2\xa0kg, (M-3) 8,5 kg_NEWLINE_Optinio taikiklio svoris: (M-2) 1,1\xc2\xa0kg, (M-3) 0,7 kg_NEWLINE_\xc4\xaeranki\xc5\xb3 mai\xc5\xa1elio svoris: 3,0 kg_NEWLINE_Ginklo komplekto svoris: (M-2)16,6\xc2\xa0kg, (M-3) 9,7 kg_NEWLINE_Transportavimo d\xc4\x97\xc5\xbe\xc4\x97 (tu\xc5\xa1\xc4\x8dia): (M-2)12,0\xc2\xa0kg, (M-3) 8,6 kg_NEWLINE_Ginklas su transportavimo d\xc4\x97\xc5\xbee: (M-2)31,6\xc2\xa0kg, (M-3) 21,5 kg_NEWLINE_Ilgis: (M-2)113\xc2\xa0cm, (M-3)106 cm_NEWLINE_Grai\xc5\xbetvos: 24_NEWLINE_Galimi taikymosi \xc4\xaftaisai: optinis arba mechaninis ir naktinio matymo_NEWLINE_\xc5\xa0\xc5\xabvi\xc5\xb3 skai\xc4\x8dius per minut\xc4\x99: 4\xe2\x80\x935\n_START_SECTION_\nNaudotojai\n_START_PARAGRAPH_\nCarl Gustaf prie\xc5\xa1tankiniai granatsvaid\xc5\xbeiai naudojami \xc5\xa0vedijos, JAV, Vokietijos, Norvegijos, Olandijos, Australijos, Austrijos, Danijos, Kanados, Baltijos \xc5\xa1ali\xc5\xb3 ir kai kuri\xc5\xb3 kit\xc5\xb3 \xc5\xa1ali\xc5\xb3 kariuomen\xc4\x97se. Taip pat Lietuvos kariuomen\xc4\x97s Sausumos paj\xc4\x97gos.'